Na temelju članka 20. i 42. Zakona o lokalnim porezima („Narodne novine“ broj 115/16, 101/17, 114/22, 114/23) i članka 34. Statuta Općine Okučani („Službeni vjesnik Brodsko – posavske županije“ br. 10/09, 4/13, 3/18, 7/18 i 14/21) Općinsko vijeće Općine Okučani na 17. sjednici održanoj 14. studenog 2023. godine, donijelo je

**ODLUKU**

**o porezima Općine Okučani**

**I. TEMELJNE ODREDBE**

Članak 1.

Ovom se Odlukom propisuju vrste poreza koje pripadaju Općini Okučani, visina stope poreza na potrošnju, visina poreza na kuće za odmor, predmet oporezivanja porezom na korištenje javnih površina, kao i visina, način i uvjeti laćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

**II. VRSTE POREZA**

Članak 2.

Općinski porezi jesu:

1. porez na potrošnju,
2. porez na kuće za odmor,
3. porez na korištenje javnih površina.

**III. POREZ NA POTROŠNJU**

Članak 3.

Stopa poreza na potrošnju iznosi 1.5%

Članak 4.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava, Područni ured Slavonski Brod.

**IV. POREZ NA KUĆE ZA ODMOR**

Članak 5.

Porez na kuće za odmor na području Općine Okučani plaća se u visini od 1,00 eura po metru četvornom korisne kuće za odmor.

Članak 6.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Ministarstvo financija, Porezna uprava, Područni ured Slavonski Brod.

**V. POREZ NA KORIŠTENJE JAVNIH POVRŠINA**

Članak 7.

Javnim površinama smatraju se površine javne namjene čije je korištenje namijenjeno svima i pod jednakim uvjetima kao što su jave zelene površine, pješačke staze, trgovi, parkovi, dječja igrališta, javno prometne površine, dijelovi javnih cesta, zemljišta u vlasništvu općine Okučani koja se nalaze u građevnoj zoni i koja su pogodna za postavljanje objekata i naprava privremenog karaktera, zemljišta odnosno dvorišta oko stambenih zgrada kojih je vlasnik općina Okučani.

Objektima i napravama privremenog karaktera smatraju se montažne garaže, kiosci, otvorena skladišta, šatori, pokretne naprave, panoi i reklamni prostori.

Porez na korištenje javnih površina plaća se za postavljanje objekata i naprava privremenog karaktera /kiosk, terasa, stol, garaža, štand i sl/.

Članak 8.

Kioscima u smislu ove odluke smatraju se objekti lagane konstrukcije koji se mogu u cijelosti ili u dijelovima prenositi, a koji služe za:

* prodaju živežnih namirnica,
* prodaju voća i povrća,
* prodaju cvijeća, svijeća i slične robe,
* prodaju novina, duhana, razglednica, suvenira, bezalkoholnih pića i sl.,
* prodaju lutrije,
* prodaju i pečenje plodina,
* za pružanje raznih obrtničkih usluga,
* za pružanje ugostiteljskih usluga,
* za usluživanje iz automata osvježavajućim napitcima, sladoledom i sl.

 Članak 9.

Pokretnim napravama smatraju se stolovi, klupe, hladnjaci za sladoled, pokretna ugostiteljska kolica, peći za pečenje ili kuhanje plodina, spremišta za priručni alat i materijal, automati za prodaju napitaka, cigareta i slične robe.

Pokretnim napravama smatraju se i stolovi i stolice, pokretne ograde i druge naprave postavljene ispred ugostiteljskih, zanatskih i poslovnih objekata, te šatori u kojima se obavlja promet robe, ugostiteljskih djelatnosti, djelatnosti cirkusa, te zabavne radnje.

Članak 10.

Porez na korištenje javnih površina utvrđuje se ovisno od namjene i vremena korištenja javne površine u godišnjem, mjesečnom ili dnevnom iznosu po m2 javne površine koja se koristi.

Članak 11.

Porez na korištenje javnih površina utvrđuje se u godišnjem iznosu ako se javna površina koristi za:

* postavljanje montažnog kioska - 50,00 €/m2,
* postavljanje pokretnih naprava za prodaju voća, povrća, bižuterije, tekstila i sl. – 50,00 €/m2,
* postavljanje pokretnih naprava za prodaju poljoprivrednih proizvoda/kukuruz, pšenica, krumpir, kupus i sl./ili prodaja istih iz vozila - 20,00 €/m2,
* postavljanje montažne garaže - 4,00 €/m2,
* rezervirana parkirališna mjesta - 3,00 €/m2,
* otvorena skladišta, postavljanje baraka i sl. - 2,00 €/m2,
* postavljanje pokretnih naprava radi obavljanja ispred ugostiteljskih, zanatskih trgovačkih radnji istih djelatnosti na otvorenom/terase i sl./ili za izlaganje ili reklamu predmeta i panoa - 12,00 €/m2.

Članak 12.

Porez na korištenje javnih površina utvrđuje se u mjesečnim iznosima ako se javna površina koristi za:

* postavljanje pokretnih naprava za prodaju cvijeća, svijeća, lampiona, suvenira ili ukrasnih predmeta - 12,00 €/m2,
* postavljanje automata za prodaju sladoleda i slastica - 12,00 €/m2,
* postavljanje pokretnih naprava za prodaju sezonskog voća i povrća - 12,00 €/m2,
* postavljanje automata za prodaju bezalkoholnih pića i cigareta - 15,00 €/m2,
* postavljanje pećnice za prodaju i pečenje plodina - 7,00 €/m2.

Članak 13.

Porez na korištenje javnih površina utvrđuje se u dnevnim iznosima, ako se javna površina koristi za:

* postavljanje pokretnih naprava radi prigodne prodaje cvijeća, svijeća, lampiona, ukrasnih predmeta i sl. - 6,00 €/m2,
* postavljanje pokretnih naprava radi prigodne prodaje čestitki, kalendara i blagdanskog nakita - 5,00 €/m2,
* postavljanje šatora za obavljanje ugostiteljske djelatnosti, prigodnu prodaju ili zabavne igre - 5,00 €/m2,
* postavu zabavnih radnji/cirkus, luna-park, sprave za skakanje i sl. - 2,00 €/m2,
* prigodnu prodaju božićnih drvaca - 2,00 €/m2,
* postavljanje šatora/ cirkus/ - 1,00 €/m2.

Prigodnom prodajom smatra se prodaja uoči i za vrijeme državnih praznika i vjerskih blagdana.

Članak 14.

Objekti i naprave privremenog karaktera postavljaju se na javnu površinu u skladu sa odobrenjem, odnosno rješenjem o postavljanju objekata i naprava privremenog karaktera na javnu površinu.

Članak 15.

Rješenje o odobrenju postavljanja objekata i naprava privremenog karaktera temeljem pisanog zahtjeva budućeg korisnika javne površine donosi Jedinstveni upravni odjel Općine Okučani.

Rješenje iz stavka 1. ovog članka obavezno sadrži:

* naznaku točne lokacije/broj kčbr i opis mjesta/ na javnoj površini na kojoj se dozvoljava postavljanje objekata i naprava privremenog karaktera,
* vrstu i opis objekta ili naprave privremenog karaktera koja se može postaviti na dodijeljenoj površina,
* vrstu djelatnosti koja će se obavljati koja će se obavljati na dodijeljenoj javnoj površini.

Troškove vezane za pripremu i komunalno uređenje dodijeljene javne površine kao i troškove vezane za priključke/vode, električne energije i sl./ snosi osoba kojoj je javna površina dodijeljena na korištenje.

Primjerak pravomoćnog Rješenja o postavljanju objekata i naprava privremenog karaktera dostavlja se nadležnoj poreznoj upravi radi razreza poreza za korištenje javne površine.

Članak 16.

Javna površina rješenjem iz prethodnog članka ove Odluke može se dati na korištenje u trajanju od:

* 10 godina- radi postavljanja montažne garaže i kioska,
* 5 godina – radi uređenja otvorenog skladišta,
* 3 godine - radi usluživanja na otvorenom ispred ugostiteljskih objekata/ljetna terasa i sl./ i radi postavljanja reklama i panoa,
* 5 godina za rezervirana parkirališna mjesta.

Radi prigodne ili sezonske prodaje, radi ugostiteljskih usluga, zabave ili obavljanje neke od drugih djelatnosti, javna površina može se dati na korištenje i na kraća mjesečna odnosno dnevna vremenska razdoblja.

Odobrenje iz stavka 2. ovog članka donosi Općinski načelnik na temelju zahtjeva korisnika s kojim se potpisuje Ugovor o korištenju javne površine u svrhu postavljanja objekata i naprava privremenog karaktera radi sezonske ili prigodne prodaje.

Članak 17.

Pravo na korištenje javne površine prestaje:

* istekom roka određenog rješenjem/ ugovorom o postavljanju objekata i naprava privremenog karaktera,
* donošenjem rješenja o uklanjanju postavljenog objekta ili naprave.

Članak 18.

Istekom roka određenog rješenjem o postavljanju objekata i naprava privremenog karaktera, korisnik javne površine je dužan istu površinu predati u posjed općine Okučani i to u stanju u kakvom je bila prije davanja na korištenje sa svom komunalnom infrastrukturom koju je platio i koristi /priključke vode, električne energije i sl./

Korisnik javne površine je dužan o svom trošku ukloniti i postavljeni privremeni objekt odnosno napravu.

Ukoliko obvezu iz prethodnog stavka ne ispuni korisnik javne površine isto će u roku od 15 dana po isteku vremena korištenja sa svom komunalnom infrastrukturom koju je platio i koristio/ priključke vode, električne energije i sl/.

Članak 19.

Rješenje o uklanjanju postavljenog objekta i naprava privremenog karaktera donijet će Jedinstveni upravni odjel Općine Okučani zbog slijedećih razloga:

* ako se dodijeljena javna površina koristi protivno odredbama rješenja,
* ako se javna površina koristi na način da ometa rad drugih korisnika ili ako se obavlja djelatnost koja ne udovoljava minimumu sanitarno – higijenskih uvjetima odnosno drugim uvjetima propisanim za te djelatnosti,
* ako korisnik ne izvrši svoje obveze vezano za uredno podmirenje poreza korištenje javnih površina,
* ako se javna površina duže od dva mjeseca ne koristi za obavljanje djelatnosti određene rješenjem,
* ako postavljeni objekt ili napravu treba ukloniti zbog realizacije određenog zahvata u prostoru,
* ako korisnik dotrajali objekt ili napravu ne zamjeni novim
* i u drugim slučajevima kada to utvrdi Općinski načelnik.

Članak 20.

Ako se na javnu površinu postavljaju montažni kiosci oni moraju biti priključeni na električnu mrežu, a priključak na vodovod ili kanalizaciju ovisi o djelatnosti koja će se u kiosku obavljati, ali i od tehničkih mogućnosti priključenja.

Članak 21.

Svaki postavljeni kiosk, odnosno naprava privremenog karaktera mora biti smještena tako da ne umanjuje preglednost niti ometa promet vozila i kretanje pješaka.

Javne površine ispred ugostiteljskih i zanatskih radnji, koje se koriste u svrhu obavljanja djelatnosti na otvorenom prostoru, pokretne ograde, podijum, stolovi i stolice moraju se postaviti tako da ne smanjuju prohodnost nogostupa i da budu dovoljno udaljeni od kolnika kako ne bi ometali promet vozila i udovoljavali odredbama u tom pogledu, a postavljene tende ili natkrovi, odnosno suncobrani moraju biti postavljeni odnosno smješteni tako da ne umanjuju preglednost vozačima.

Članak 22.

Estetski izgled, tip, boju i dimenzije kioska ili pokretnih naprava može posebnom odlukom propisati Općinski načelnik.

Članak 23.

Porez na korištenje javnih površina obračunat i utvrđen u godišnjem iznosu sukladno odredbi članka 11. ove Odluke plaća se u jednokratnom iznosu u roku određenim rješenjem Porezne uprave. Ako se javna površina na koju se obračunava i plaća porez na korištenje javnih površina ne koristi cijele godine, obveznik poreza će platiti porez samo za period za koji je koristio površinu , isto se ne odnosi na korištenje javne površine sukladno odredbi članka 11. stavka 1. alineja 7. Poslove u vezi s utvrđivanjem, evidentiranjem, naplatom i ovrhom radi naplate poreza iz članka 11. ove Odluke obavlja nadležna Porezna uprava na temelju odobrenja koje izdaje Jedinstveni upravni odjel općine Okučani.

Porez na korištenje javnih površina utvrđen i obračunat u mjesečnim iznosima sukladno odredbi članka 12. ove Odluke, plaća se unaprijed za svaki mjesec najkasnije do 5. dana u mjesecu za tekući mjesec, ukoliko se ista obaveza ne plati u predviđenom roku obvezniku se ukida odobrenje za korištenje javne površine. Poslove u vezi s utvrđivanjem, evidentiranjem, naplatom i ovrhom radi naplate poreza iz članka 12. ove Odluke obavlja Jedinstveni upravni odjel općine Okučani.

Porez na korištenje javnih površina utvrđen i obračunat u dnevnim iznosima sukladno odredbi članka 13. ove Odluke, plaća se unaprijed prilikom dobivanja odobrenja za korištenje javne površine, ukoliko obveza ne bude plaćena unaprijed obvezniku se neće ni dati odobrenje za korištenje javne površine. Poslove u vezi s utvrđivanjem, evidentiranjem, naplatom i ovrhom radi naplate poreza iz članka 13. Ove Odluke obavlja Jedinstveni upravni odjel općine Okučani.

**VI. DAVANJE OVLASTI FINA-i**

Članak 24.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**VII. PRIJELAZNE I ZAVRŠNE ODREDBE**

Članak 25.

Postupci utvrđivanja poreza započeti po odredbama Odluke o porezima Općine Okučani („Službeni vjesnik Brodsko-posavske županije“ broj 30/2019.) koji nisu dovršeni do stupanja na snagu ove Odluke, dovršit će se prema odredbama odluke o porezima Općine Okučani („Službeni vjesnik Brodsko-posavske županije“ broj 30/2019).

Članak 26.

Danom stupanja na snagu ove Odluke prestaje važiti Odluka o porezima općine Okučani („Službeni vjesnik“ Brodsko – posavske županije br. 30/19).

Članak 27.

Ova Odluka objavit će se u „Službenom vjesniku Brodsko-posavske županije“, a stupa na snagu 1. siječnja 2024. godine

OPĆINSKO VIJEĆE

KLASA: 410-23/23-01/1

URBROJ: 2178-21-01-23-1

Okučani, 14. studenog 2023. god.

 PREDSJEDNIK OPĆINSKOG VIJEĆA

 Ivica Pivac